এক্সপ্রেস ডেস্ক ॥ ঢাকাই চলচ্চিত্রের এক সময়ের জনপ্রিয় নায়ক সালমান শাহ তার স্ত্রীর পরকীয়ার বলি হয়েছেন বলে দাবি করেছেন সালমান শাহর মা নীলা চৌধুরী। রোববার ঢাকা রিপোর্টার্স ইউনিটি মিলনায়তনে এক সংবাদ সম্মেলনে এ দাবি করেন তিনি। সালমান শাহকে পরিকল্পিতভাবে হত্যা করা হয়েছে দাবি করে নীলা চৌধুরী বলেন, মৃত্যুর পর দেখা গেছে তার শরীরে কোনো ক্ষত চিহ্ন নেই। খালি ইঞ্জেকশন পুশ করে এবং গলায় চাপ দিয়ে শ্বাসরোধ করে তাকে হত্যা করা হয়েছে। আর এই হত্যার সঙ্গে সালমানের স্ত্রী সামিরা জড়িত। তিনি বলেন, সামিরা ও তার পরিবারকে আমার পাশে কোনো সময় দাঁড়াতে দেখিনি। এমনকি সালমান শাহর ঘরে তার স্ত্রীকেও তার কাছে পাইনি। সামিরা এখন সালমান শাহর এক বন্ধুর স্ত্রী হিসেবে ঘর-সংসার করছে। ...